“ผู้ว่าฯนนท์” ยกเลิกคำสั่ง ผ่อนปรนสถานประกอบการ เว้นศูนย์มือถือในห้าง เปิดได้ 15 เม.ย.นี้
ผู้ว่าราชการจังหวัดนนทบุรี ยกเลิกคำสั่ง ผ่อนปรนเปิดสถานประกอบการ ร้านทำผม-เครื่องใข้ไฟฟ้า-แผงล็อตเตอรี่ เว้นศูนย์มือถือในห้าง เปิดได้ 15 เม.ย.นี้
ผู้ว่าราชการจังหวัดนนทบุรี ยกเลิกคำสั่ง ผ่อนปรนเปิดสถานประกอบการ ร้านทำผม-เครื่องใข้ไฟฟ้า-แผงล็อตเตอรี่ เว้นศูนย์มือถือในห้าง เปิดได้ 15 เม.ย.นี้
14 เม.ย. 2563

นายสุจินต์ ไชยชุมศักดิ์ ผู้ว่าราชการจังหวัดนนทบุรี ออกคำสั่งยกเลิกประกาศผ่อนปรนการเปิดสถานบริการบางประเภทที่มีความจำเป็นต่อการดำรงชีพ ได้แก่ ร้านตัดผม เสริมสวย (เฉพาะทำผม) , ร้านรับส่งพัสดุ, แผงค้าสลากกินแบ่งรัฐบาล, ร้านวัสดุอุปกรณ์สำนักงาน, ร้านวัสดุก่อสร้าง เฟอร์นิเจอร์, ร้านขายและซ่อมอุปกรณ์ โทรศัพท์ คอมพิวเตอร์ เครื่องใช้ไฟฟ้า เครื่องครัว โดยยังคงปิดสถานที่เดิมรวม 38 ประเภท
โดยก่อนหน้านี้ ผู้ว่าฯนนทบุรี มีคำสั่งผ่อนปรน แต่หลังจากได้รับเสียงสะท้อนจากประชาชนและหลายภาคส่วนร่วมแสดงถึงความห่วงใย ขอให้ทางจังหวัดทบทวนคำสั่งฯ จึงได้มีการประชุมคณะกรรมการควบคุมโรคติดต่อฯ โดยนำข้อคิดเห็น คำแนะนำ และความห่วงใยมาประกอบการพิจารณา จึงปรับปรุงคำสั่งให้มีความรัดกุมยิ่งขึ้น
โดยสรุปคือสถานที่ใดที่เคยปิดอยู่ก่อนหน้านี้ให้ปิดต่อเนื่องไป ยกเว้นศูนย์บริการโทรศัพท์มือถือและระบบสื่อสารในห้างสรรพสินค้า ให้เปิดได้ในวันที่ 15 เม.ย. นี้
พร้อมกำชับมาตรการป้องกันโรค ดังนี้
1.ผู้รับบริการต้องสวมหน้ากากอนามัย
2.ผู้ให้บริการต้องสวมหน้ากากอนามัย/ในพื้นที่ปิดให้สวม Face shield
3.มีจุดคัดกรองผู้รับบริการ
4.มีจุดล้างมือ หรือเจลล้างมือไว้บริการ
5.จัดสถานที่ไม่ให้แออัด มีระยะห่างไม่น้อยกว่า 1 เมตร หรือให้นัดคิวล่วงหน้า
6.มีช่องทางพิเศษสำหรับผู้ที่มีอายุ 60 ปีขึ้นไป
7.รักษาความสะอาดพื้นที่ให้ถูกสุขลักษณะ
ทั้งนี้ ยังคงคำสั่งขยายเวลาปิดสถานที่จำหน่ายสุราออกไปจนถึงวันที่ 30 เม.ย.63